謹次功成短項翁佳篇之韻
作者：鍾孝國
朝代：宋

paragraphs: 君不見中山毛穎生，纂錄百氏編群經。
又不見革華祖都尉，殿上承恩舉足耳。
二物名譽由韓公，無乃衮褒俱中理。
君家酒罌依圖書，短項獨喜觴吾儒。
我加翁名乃率爾，諸公過聽歡有餘。
翁名稱意仰來前，再拜不願封酒泉。
傾懷解賈吟筆勇，注想只愁客杯乾。
主人冥心通與窮，從渠自引琉璃鍾。
醉中琢句千古廢，醒後逢人四海空。
林間日日吹春風，孛窣願卜重相逢。
長江小艇新雨後，一杯相屬會稽翁。